Video: Dan Roodt wil VSA TV-program vir miljoene dagvaar‘n Skermskoot uit die video Die insetsel is in 2010 in Suid-Afrika opgeneem en gee ŉ satiriese blik op rassisme en rasseverhoudinge. Dit doen die afgelope week weer die ronde op sosiale media. Roodt het Donderdag aan Maroela Media gesê die insetsel is op oneerlike wyse deur The Daily Show with Jon Steward geredigeer en dat dit gedoen is om hom en ook Afrikaners en witmense belaglik te maak en te verkleineer. “Ek kan alles wat ek gesê het, met bewyse staaf. Dit kom alles uit navorsing. As dit rassisties is, dan is die hele wêreld rassisties.” Roodt meen sommige sosialemediagebruikers voer ŉ heksejag teen hom nadat hy Steve Hofmeyr verdedig het oor sy onlangse omstrede Twitter-uitsprake. “Weens al die probleme in die land soos Eskom en misdaad is hulle onseker oor hulle magsposisie. Dit is ŉ onhoubare stelsel wat erg rassisties is teenoor Afrikaners en blankes. Om mense aan te val, word as die beste geweer gebruik.” Roodt sê hy gaan ŉ skrywe aan The Daily Show rig waarna hy met regsaksie sal voortgaan. Volgens hom gaan hy tussen R100 miljoen en R1 miljard eis, aangesien die insetsel wêreldwyd versprei is en nou weer versprei word. Die burgerregte-organisasie AfriForum het Roodt intussen skerp gekritiseer oor die “rassistiese uitsprake wat hy oor swartmense gemaak het tydens die program”. Volgens Kallie Kriel, uitvoerende hoof van AfriForum, is dit jammer dat ŉ klein groepie randfigure se optrede telkens misbruik kan word om Afrikaners in ŉ slegte lig te probeer stel. “AfriForum kan nie stilsit en toekyk hoe Afrikaners se billike aansprake bespotlik gemaak word weens die rassistiese uitsprake van randfigure soos Roodt nie,” het Kriel gesê. Kriel het daarop gewys dat AfriForum glo in die bevordering van wedersydse erkenning en respek tussen Suid-Afrika se onderskeie gemeenskappe. “Net soos wat AfriForum nie huiwer om standpunt in te neem teen die rassisme wat swartmense soos Julius Malema teenoor wittes uiter nie, spreek AfriForum hom ook sterk uit teen wit randfigure se rassisme,” het Kriel bygevoeg. Volgens Kriel is dit belangrik dat die wêreld weet dat die oorgrote meerderheid Afrikaners nie rassistiese bullebakke is nie, maar ŉ groep met billike aansprake vir ŉ beter toekoms, gegrond op internasionaal erkende regte. “Die feit dat Dan Roodt se uitsprake met soveel effektiwiteit die slegste moontlike stereotipe van Afrikaners probeer bevestig, laat ŉ mens amper wonder of Roodt doelbewus daarop uit is om Afrikaners in ŉ slegte lig te stel,” het Kriel gesê. [wpvideo wq4Kr3v3]